Saak teen man teruggetrek oor ‘verkragting’ van baba | Netwerk24
Deur Roshé Taka 27 Augustus 2019 17:32
Die saak teen ’n 57-jarige man van Mitchells Plain, Kaapstad, wat daarvan beskuldig is dat hy ’n eenjarige babameisie verlede week verkrag het, is glo Dinsdag voorlopig teruggetrek.
Voorheen is berig die polisie is Donderdagaand na ’n huis in Woodlands, Mitchells Plain, ontbied nadat berig ontvang is dat die kind verkrag is.
Sers. Noloyiso Rwexana, polisiewoordvoerder, het die voorval bevestig en sê in ’n verklaring ’n saak van verkragting word ondersoek.
Volgens ooggetuies het woedende inwoners wat van die misdaad gehoor het, na die huis opgeruk.
’n Klerk by die hof het bevestig dat die verdagte Maandag in die hof in Mitchells Plain verskyn het.
Sy volgende hofdatum vir ’n formele borgtogaansoek is aanvanklik Maandag tot 9 September uitgestel.
Die man se naam was egter Dinsdagoggend weer op die hofrol, sê die klerk.
Die klerk kon nie bevestig waarom die man weer Dinsdag voor die hof was nie, en waarom die saak teruggetrek is nie.
Meer oor: Woodlands | Mitchells Plain | Kaapstad | Misdaad | Baba | Vermeende Verkragting